ยังไม่ได้ข้อสรุป! “คลัง” นัดถก “ธ.ก.ส.” เคาะแนวทางเยียวยาเกษตรกร อีกครั้ง 14 เม.ย.นี้
"อุตตม สาวนายน" รมว.คลัง นัดหารือ "ธ.ก.ส." เคาะแนวทางเยียวยาเกษตรกร อีกครั้งในวันที่ 14 เม.ย. หลังวันนี้ยังไม่ได้ข้อสรุป
"อุตตม สาวนายน" รมว.คลัง นัดหารือ "ธ.ก.ส." เคาะแนวทางเยียวยาเกษตรกร อีกครั้งในวันที่ 14 เม.ย. หลังวันนี้ยังไม่ได้ข้อสรุป
10 เม.ย. 2563

นายอุตตม สาวนายน รัฐมนตรีว่าการกระทรวงการคลัง เปิดเผยว่า จากการหารือร่วมกับธนาคารเพื่อการเกษตรและสหกรณ์การเกษตร (ธ.ก.ส.) อีกครั้งในวันนี้ (10 เม.ย.63)​ เกี่ยวกับมาตรการเยียวยาดูแลเกษตรกร ซึ่งเป็นมาตรการเพิ่มเติมจากมาตรการเยียวยาอาชีพอิสระ ผ่านการลงทะเบียน www.เราไม่ทิ้งกัน.com ที่ได้รับผลกระทบจากโควิด-19 นั้น
ในวันนี้ยังไม่สามารถมีข้อสรุปที่ชัดเจนได้ โดยจะต้องหารือกันอีกครั้งในวันที่ 14 เม.ย.63 เนื่องจากยังมีข้อมูลอีกหลายตัวที่ต้องคุยกันให้ได้ข้อยุติเสียก่อน
ด้านนายอภิรมย์ สุขประเสริฐ ผู้จัดการ ธ.ก.ส. กล่าวว่า ที่ประชุมวันนี้ยังไม่ได้มีการสรุปตัวเลขสำคัญที่จะดำเนินการ ทั้งวงเงินที่จะจ่ายให้เกษตรกร และวิธีการจ่ายเงินว่าจะจ่ายครั้งเดียวหรือทยอยจ่าย โดยมีการหารือกันเพียงว่าเกษตรกรกลุ่มใดบ้างที่จะเข้าข่ายได้รับเงินเยียวยา และจะใช้เกณฑ์อะไรในการประเมิน โดยการจ่ายเงินเยียวยาในครั้งนี้ เป็นการเยียวยาจากผลกระทบทางเศรษฐกิจ
“มาตรการเยียวยาเกษตรกรยังมีเวลาในการพิจารณาอีกมาก เพราะมาตรการจะเริ่มดำเนินการได้หลังจาก พ.ร.ก. กู้เงิน 1 ล้านล้านบาทมีผลบังคับใช้ และจะต้องมีการตั้งคณะกรรมการกลั่นกรองขึ้นมาพิจารณาโครงการต่างๆก่อน ดังนั้น มาตรการเยียวยาดูแลเกษตรกรนี้จะมีผลช้าหรือเร็ว จึงขึ้นอยู่กับการกู้เงินว่าจะผ่านเมื่อไร เพราะวงเงินที่ใช้ดำเนินการมาจากการใช้เงินกู้ทั้งหมด” นายอภิรมย์ ระบุ
โดยระหว่างนี้กระทรวงการคลัง และ ธ.ก.ส. ต้องมาเตรียมข้อมูลว่าจะช่วยเกษตรกรอย่างไรบ้าง เนื่องจากมีข้อมูลหลายส่วน โดยจะมีการเรียกหน่วยงานที่เกี่ยวข้องมาร่วมประชุม อาทิ กระทรวงเกษตรและสหกรณ์ การยางแห่งประเทศไทย (กยท.) สำนักงานคณะกรรมการอ้อยและน้ำตาล และทุกส่วนงานที่มีการขึ้นทะเบียนเกษตรกรมาร่วมหารือ ในวันที่ 14 เม.ย.นี้
ทั้ง เบื้องต้น มีการประเมินว่ามีเกษตรกรที่เข้าข่าย 8.5 ล้านครอบครัว และหลักการที่จะจ่ายเงิน จะจ่ายเป็นครอบครัว ส่วนวงเงินที่จ่ายจะเป็น 15,000 บาทต่อครอบครัวหรือไม่นั้นต้องไปหารือในรายละเอียดก่อน แต่หลักการแล้วจะต้องไม่จ่ายเงินซ้ำซ้อนกัน ซึ่งหากได้รับเงินเยียวยา 5,000 บาทจากอาชีพอิสระไปแล้วจะไม่ได้รับความช่วยเหลือในส่วนนี้อีก
อย่างไรก็ตามนายอภิรมย์ มองว่า แนวทางการให้ความช่วยเหลือเป็นครอบครัวจะตอบโจทย์ผลกระทบทางเศรษฐกิจมากกว่า เพราะสมาชิกในครัวเรือนบางส่วนที่ทำงานอยู่ในกรุงเทพฯ จะกลับมาอยู่ที่บ้านต่างจังหวัด ทำให้ครัวเรือนมีค่าใช้จ่ายเพิ่มขึ้น ซึ่งการช่วยเหลือในส่วนนี้จะเป็นการเยียวยาระยะสั้นเท่านั้น